title: Решение № 1672/2006/ЕО на Европейския парламент и на Съвета от 24 октомври 2006 година за създаване на програма на Общността за заетост и социална солидарност — „Прогрес“

text:
               05/ 08

               BG

               Официален вестник на Европейския съюз

               278

         32006D1672

               L 315/1

               ОФИЦИАЛЕН ВЕСТНИК НА ЕВРОПЕЙСКИЯ СЪЮЗ

      РЕШЕНИЕ № 1672/2006/ЕО НА ЕВРОПЕЙСКИЯ ПАРЛАМЕНТ И НА СЪВЕТА

   от 24 октомври 2006 година
   за създаване на програма на Общността за заетост и социална солидарност — „Прогрес“
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за създаване на Европейската общност, и по-специално член 13, параграф 2, член 129 и член 137, параграф 2, буква а) от него,
   като взеха предвид предложението на Комисията,
   като взеха предвид становището на Европейския икономически и социален комитет (1),
   като взеха предвид становището на Комитета на регионите (2),
   в съответствие с процедурата, предвидена в член 251 от Договора (3),
   като имат предвид, че:

               (1)

               Европейският съвет от Лисабон от 23 и 24 март 2000 г. включи насърчаването на заетостта и социалното включване като неразделна част от общата стратегия на Съюза за постигане на стратегическата цел през следващото десетилетие да се превърне в най-конкурентоспособната и динамична икономика в света на основата на знанието, която е в състояние да постигне устойчив икономически растеж с повече и по-добри работни места и по-голямо социално сближаване. Той определи амбициозни цели и задачи на Съюза за възстановяване на условията за пълна заетост, за повишаване на качеството и производителността на труда и за насърчаване на социалното сближаване и всеобхватния пазар на труда. Освен това стратегията беше преразгледана отново от Европейския съвет в Брюксел от 22 и 23 март 2005 г.

               (2)

               В съответствие с изричното намерение на Комисията да затвърди и рационализира финансовите инструменти на Общността, настоящото решение следва да изгради единна и оптимизирана програма за продължаване и развитие на дейностите, предприети на основата на Решение 2000/750/EО на Съвета от 27 ноември 2000 г. за утвърждаване на програма за действие на Общността за борба с дискриминацията (2001-2006 г.) (4), Решение 2001/51/EО на Съвета от 20 декември 2000 г. за утвърждаване на Програма по рамковата стратегия на Общността за равнопоставеност между мъжете и жените (2001-2005 г.) (5), Решения на Европейския парламент и на Съвета № 50/2002/EО (6) от 7 декември 2001 г. за изготвяне на програма за действие на Общността за насърчаване сътрудничеството между държавите-членки за борба срещу социалното изключване, № 1145/2002/EО (7) от 10 юни 2002 г. относно насърчителни мерки на Общността в областта на заетостта и № 848/2004/EО (8) от 29 април 2004 г. относно създаване на програма за действие на Общността за насърчаване на организациите, които работят на европейско равнище в областта на равенството между мъжете и жените, както и на дейностите на равнището на Общността във връзка с условията на труд.

               (3)

               Извънредният Европейски съвет по заетостта в Люксембург на 20 и 21 ноември 1997 г. постави началото на Европейската стратегия за заетостта, която да координира политиката на държавите-членки в областта на заетостта на основата на общоприети насоки и препоръки във връзка със заетостта. Европейската стратегия за заетостта вече е най-важният инструмент на европейско равнище за постигане на целите на Лисабонската стратегия по отношение на заетостта и пазара на труда.

               (4)

               Европейският съвет от Лисабон стигна до заключението, че е неприемлив броят на хората, които живеят под чертата на бедността и в условията на социално изключване в Съюза, и затова е необходимо да се предприемат стъпки за решителен напредък в изкореняването на бедността чрез определяне на адекватни цели. Такива цели бяха съгласувани от Европейския съвет в Ница от 7, 8 и 9 декември 2000 г. Освен това той изрази съгласието си, че политиката за борба със социалното изключване следва да се основава на открития метод на съгласуване, като се съчетават националните планове за действие и инициативата за сътрудничество на Комисията.

               (5)

               Демографските промени представляват главното дългосрочно предизвикателство за способността на системите за социална защита да осигурят адекватни пенсии и висококачествени здравни и дългосрочни грижи, достъпни за всички и с възможности за финансиране в дългосрочен план. Важно е да се насърчава политика, която може да постигне както адекватна социална защита, така и устойчивост на системите за социална защита. Европейският съвет от Лисабон реши, че сътрудничеството в тази област следва да се основава на открития метод на съгласуване.

               (6)

               Следва да се обърне внимание на особеното положение на емигрантите в този контекст, както и на значението на действията за превръщане на недекларираната работа в редовна заетост.

               (7)

               Осигуряването на минимални стандарти и постоянното подобряване на условията на труд в Съюза са основна характеристика на европейската социална политика и важна обща цел на Европейския съюз. Общността има важна роля в подкрепата и допълването на дейностите на държавите-членки по отношение на здравето и безопасността на работниците, условията на труд, включително необходимостта от съчетаване на трудовия и семейния живот, защитата на работниците при прекратяване на трудовите им договори, информирането, консултациите и участието на работниците, представителството и колективната защита на интересите на работниците и работодателите.

               (8)

               Недопускането на дискриминация е основополагащ принцип на Европейския съюз. В член 13 от Договора се предвиждат действия за борба срещу дискриминацията на основата на пол, расов или етнически произход, религия или вероизповедание, увреждане, възраст или сексуална ориентация. Освен това недопускането на дискриминация е провъзгласено в член 21 от Хартата на основните права на Европейския съюз. Следва да се отчетат специфичните особености на различните прояви на дискриминация и да се разработят подходящи действия успоредно с предотвратяването на дискриминацията и борбата с нея на едно или повече основания. Затова при разглеждането на въпроса за достъпността и резултатите от програмата следва да се отчетат специфичните потребности на хората с увреждания с оглед на пълния им и равен достъп до дейностите, финансирани по програмата, и резултатите и оценката на тези дейности, включително възстановяването на допълнителни разходи, които имат в резултат на уврежданията. Опитът през дългите години на борба с определени форми на дискриминация, включително дискриминацията на основата на пол, може да бъде полезен в борбата с други прояви на дискриминация.

               (9)

               На основата на член 13 от Договора Съветът прие следните директиви: Директива 2000/43/EО от 29 юни 2000 г. за прилагане на принципа на равно третиране на лица без разлика на расата или етническия произход, която забранява дискриминацията на основата на расов или етнически произход (9) и, inter alia, в областта на заетостта, професионалното обучение, образованието, стоките и услугите и социалната защита, Директива 2000/78/EО от 27 ноември 2000 г. за създаване на основна рамка за равно третиране в областта на заетостта и професиите (10), която забранява дискриминацията в заетостта и трудовата реализация на основата на религия или вероизповедание, увреждане, възраст и сексуална ориентация, и Директива 2004/113/EО от 13 декември 2004 г. за прилагане на принципа на равното третиране на мъжете и жените по отношение на достъпа до стоки и услуги и предоставянето на стоки и услуги (11).

               (10)

               Съгласно членове 2 и 3 от Договора равнопоставеността между мъжете и жените представлява основен принцип на правото на Общността. Директивите и останалите актове, приети на основата на този принцип, играят важна роля за подобряване на положението на жените в Съюза. Опитът от действията на общностно равнище разкрива, че насърчаването на равенството между мъжете и жените в политиката на Общността и борбата с дискриминацията на практика изисква съчетаване на различни инструменти, включително законодателство, средства за финансиране и включване на въпроса за равенството между мъжете и жените в политиката във всички области, които взаимно се допълват. В съответствие с принципа на равнопоставеност между мъжете и жените във всички раздели и дейности на програмата трябва да залегне отразяването на въпроса за равнопоставеността между мъжете и жените.

               (11)

               Редица неправителствени организации (НПО), които работят на различни равнища, могат да дадат важен принос на европейско равнище чрез ключови мрежи, които подпомагат смяната на ориентацията в политиката с оглед на общите цели на програмата.

               (12)

               Тъй като целите на настоящото решение не могат да се постигнат в достатъчна степен на равнището на отделните държави-членки, поради необходимостта от обмен на информация на европейско равнище и от разпространение на добрата практика в цялата Общност и, следователно, тъй като целите могат, поради многостранното измерение на действията и мерките на Общността, да се постигнат по-добре на общностно равнище, Общността може да приема мерки в съответствие с принципа на субсидиарност съгласно член 5 от Договора. В съответствие с принципа на пропорционалност, посочен в същия член, настоящото решение не надхвърля необходимото за постигането на тези цели.

               (13)

               Настоящото решение определя за целия срок на програмата финансов пакет, който представлява референтна основа по смисъла на точка 37 от Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и стабилното финансово управление (12) за бюджетния орган по време на годишната бюджетна процедура.

               (14)

               Необходимите мерки за изпълнение на настоящото решение следва да се приемат в съответствие с Решение 1999/468/EО на Съвета от 28 юни 1999 г. за установяване на условията и реда за упражняване на изпълнителните правомощия, предоставени на Комисията (13).

               (15)

               Тъй като програмата е разделена на пет раздела, държавите-членки могат да предвидят ротация на националните си представители според темите, които се обсъждат в Комитета, който сътрудничи на Комисията,

         РЕШИХА:
   Член 1
   Създаване и продължителност на програмата
   1.   С настоящото решение се създава програма на Общността за заетост и социална солидарност, наречена „Прогрес“ (наричана по-долу „Програмата“) за финансова подкрепа за постигане на целите на Европейския съюз в областта на заетостта и социалните въпроси, посочени в съобщението на Комисията за социалния дневен ред, с оглед на приноса към постигането на целите на Лисабонската стратегия в тази област.
   2.   Срокът на Програмата е от 1 януари 2007 г. до 31 декември 2013 г.
   Член 2
   Общи цели
   1.   Програмата си поставя следните основни цели:

               а)

               по-добро опознаване и разбиране на положението в държавите-членки и в други страни участнички чрез анализ, оценка и внимателно наблюдение на политиката;

               б)

               подкрепа за разработването на статистически средства и методи и общи показатели, при необходимост с разбивка по пол и възрастови групи, в обхванатите от Програмата области;

               в)

               подкрепа и наблюдение на прилагането на правото на Общността, когато това е приложимо, и на изпълнението на целите на политиката на Общността в държавите-членки, както и оценка на тяхната ефективност и въздействие;

               г)

               насърчаване изграждането на мрежи, взаимното учене, установяване и разпространение на добра практика и новаторски подходи на европейско равнище;

               д)

               повишаване на осведомеността сред заинтересованите страни и широката общественост за политиката и следваните цели на Общността във всеки от петте раздела;

               е)

               развитие на капацитета на ключови мрежи на европейско равнище за насърчаване, подкрепа и доразработване на политиката и целите на Общността, когато това е приложимо.

         2.   Насърчава се отразяването на въпросите на равнопоставеността между мъжете и жените във всички раздели и дейности на Програмата.
   3.   Постигнатите резултати в изпълнението на разделите и дейностите на Програмата се разпространяват сред заинтересованите страни и широката общественост според случая. Комисията организира обмен на становища с основните заинтересовани страни според случая.
   Член 3
   Структура на Програмата
   Програмата се разделя на следните пет раздела:

               1.

               Заетост;

               2.

               Социална защита и социално включване;

               3.

               Условия на труд;

               4.

               Недопускане на дискриминация и насърчаване на многообразието;

               5.

               Равенство между половете.

         Член 4
   Раздел 1: Заетост
   Раздел 1 осигурява изпълнението на Европейската стратегия за заетостта (ЕСЗ) чрез:

               а)

               изясняване на ситуацията и перспективите в областта на заетостта, особено чрез анализ и проучвания, и разработване на статистика и общи показатели в рамките на ЕСЗ;

               б)

               наблюдение и оценка на изпълнението на европейските насоки и препоръки в областта на заетостта и на тяхното въздействие, особено чрез съвместния доклад за заетостта и чрез анализ на взаимодействието между ЕСЗ и общата социално-икономическа политика и политиката в други области;

               в)

               организиране на обмен на политика, добра практика и новаторски подходи, както и насърчаване на изучаването на опита на други страни в контекста на ЕСЗ;

               г)

               повишаване на осведомеността, разпространение на информация и насърчаване на обсъжданията за предизвикателствата и политиката в областта на заетостта и изпълнението на националните програми за реформи, включително сред социалните партньори, регионалните и местните субекти и други заинтересовани страни.

         Член 5
   Раздел 2: Социална защита и социално включване
   Раздел 2 осигурява прилагането на открития метод на координация (ОМК) в областта на социалната защита и социалното включване чрез:

               а)

               изясняване на въпросите на социалното изключване и бедността и политиката за социална защита и социално включване, особено чрез анализ и проучвания и разработване на статистика и общи показатели в рамките на ОМК в областта на социалната защита и социалното включване;

               б)

               наблюдение и оценка на изпълнението на ОМК в областта на социалната защита и социалното включване и на тяхното въздействие на национално и общностно равнище, както и анализ на взаимодействието между ОМК и политиката в други области;

               в)

               организиране на обмен на политика, добра практика и новаторски подходи, както и насърчаване на изучаването на опита на други страни в контекста на социалната защита и социалното включване;

               г)

               повишаване на осведомеността, разпространение на информация и насърчаване на обсъжданията за основните предизвикателства и въпроси на политиката в контекста на процеса на координиране в Общността в областта на социалната защита и социалното включване, включително сред социалните партньори, регионалните и местните субекти, НПО и други заинтересовани страни;

               д)

               развитие на капацитета на ключови мрежи на европейско равнище за подкрепа и доразработване на целите и стратегиите на политиката на Общността за социална защита и социално включване.

         Член 6
   Раздел 3: Условия на труд
   Раздел 3 осигурява подобряване на работната среда и условията на труд, включително безопасност и здраве при работа и съчетаване на трудовия и семейния живот, чрез:

               а)

               изясняване на ситуацията, свързана с условията на труд, особено чрез анализ и проучвания и съответно разработване на статистика и общи показатели, както и оценка на ефективността и въздействието на действащото законодателство, политиките и практиките;

               б)

               подкрепа за прилагането на трудовото право на Общността чрез ефективно наблюдение, провеждане на семинари за работещите в тази област, разработване на наръчници и изграждане на мрежи сред специализираните органи, включително социалните партньори;

               в)

               инициативи за превантивна дейност и насърчаване на превантивната култура в областта на здравословните и безопасни условия на труд;

               г)

               повишаване на осведомеността, разпространение на информация и насърчаване на обсъжданията за основните предизвикателства и въпроси на политиката във връзка с условията на труд, включително сред социалните партньори и други заинтересовани страни.

         Член 7
   Раздел 4: Недопускане на дискриминация и насърчаване на многообразието
   Раздел 4 осигурява ефективно прилагане на принципа на недопускане на дискриминация и насърчава включването му в политиката на Общността във всички области чрез:

               а)

               изясняване на ситуацията, свързана с дискриминацията, особено чрез анализ и проучвания и съответно разработване на статистика и общи показатели, както и оценка на ефективността и въздействието на действащото законодателство, политиките и практиките;

               б)

               подкрепа за прилагането на правото на Общността за борба срещу дискриминацията чрез ефективно наблюдение, провеждане на семинари за работещите в тази област и изграждане на мрежи сред специализираните органи за борба срещу дискриминацията;

               в)

               повишаване на осведомеността, разпространение на информация и насърчаване на обсъжданията за основните предизвикателства и въпроси на политиката във връзка с дискриминацията и включване на борбата срещу дискриминацията в политиката на Общността във всички области, включително сред социалните партньори, неправителствените организации и други заинтересовани страни;

               г)

               развитие на възможностите на ключови мрежи на европейско равнище за подкрепа и доразработване на целите и стратегиите на политиката на Общността в борбата с дискриминацията.

         Член 8
   Раздел 5: Равенство между половете
   Раздел 5 осигурява ефективно прилагане на принципа на равенство между половете и насърчава включването на проблема за равенството между мъжете и жените във всички общностни политики чрез:

               а)

               подобряване на разбирането на ситуацията, свързана с въпросите за равнопоставеността на половете, и включването на проблема за равенството между тях във всички общностни политики, особено чрез анализ и проучвания и, ако е приложимо, разработване на статистика и общи показатели, както и оценка на ефективността и въздействието на действащото законодателство, политиките и практиките;

               б)

               подкрепа за прилагането на правото на Общността относно равенството между половете чрез ефективно наблюдение, провеждане на семинари за работещите в тази област и изграждане на мрежи сред специализираните органи в тази област;

               в)

               повишаване на осведомеността, разпространение на информация и насърчаване на обсъжданията за основните предизвикателства и въпроси на политиката във връзка с равенството между половете и включването му във всички общностни политики, както и сред социалните партньори, НПО и други заинтересовани страни;

               г)

               развитие на възможностите на ключови мрежи на европейско равнище за подкрепа и доразработване на целите и стратегиите на политиката на Общността за равенство между половете.

         Член 9
   Видове действия
   1.   Програмата финансира следните видове дейности, които могат да се изпълняват, когато това е приложимо, в транснационални рамки:

               а)

               Аналитични дейности:

                           i)

                           събиране, разработване и разпространение на данни и статистика;

                           ii)

                           разработване и разпространение на общи методики и, когато това е приложимо, показатели или репери;

                           iii)

                           извършване на проучвания, анализи и изследвания и разпространение на резултатите от тях;

                           iv)

                           извършване на оценки и анализ на въздействието и разпространение на резултатите от тях;

                           v)

                           разработване и публикуване на наръчници, доклади и образователни материали по Интернет и чрез други медии.

               б)

               Дейности за обмен на опит, осведоменост и разпространение:

                           i)

                           установяване и обмен на добри практики, новаторски подходи и опит и организиране на партньорски проверки и взаимно обучение чрез срещи/уъркшоп/семинари на европейско, транснационално или национално равнище с отчитане, по възможност, на националните особености;

                           ii)

                           организиране на конференции/семинари на председателството;

                           iii)

                           организиране на конференции/семинари в подкрепа на разработването и прилагането на правото на Общността и целите на политиката;

                           iv)

                           организиране на медийни кампании и събития;

                           v)

                           събиране и публикуване на материали за разпространение на информация и на резултатите от Програмата.

               в)

               Подкрепа за основните субекти:

                           i)

                           подпомагане на текущите разходи на ключовите мрежи на европейско равнище, чиято дейност е свързана с постигането на целите на Програмата;

                           ii)

                           организиране на работни групи с национални представители за наблюдение на прилагането на правото на Общността;

                           iii)

                           финансиране на специализирани семинари, насочени към работещите в съответната област, ключови официални представители и други субекти;

                           iv)

                           изграждане на мрежи сред специализираните органи на европейско равнище;

                           v)

                           финансиране на експертните мрежи;

                           vi)

                           финансиране на наблюдателни пунктове на европейско равнище;

                           vii)

                           обмен на служители между националните администрации;

                           viii)

                           сътрудничество с международни институции.

         2.   Дейностите по параграф 1, буква б) имат ясно изразено европейско измерение, реализират се в подходящи мащаби за осигуряване на реална европейска добавена стойност и се изпълняват от националните, регионалните или местните власти, специализираните органи, изградени съгласно правото на Общността, или от субектите, за които се смята, че имат ключова роля в съответната област.
   3.   Програмата не финансира мерки за подготовка и изпълнение на Европейските години.
   Член 10
   Достъп до Програмата
   1.   Достъп до Програмата имат всички обществени и/или частни органи, субекти и институции, и по-специално:

               а)

               държавите-членки;

               б)

               държавните служби по заетостта и техните агенции;

               в)

               местните и регионалните власти;

               г)

               специализираните органи, изградени съгласно правото на Общността;

               д)

               социалните партньори;

               е)

               НПО, особено изградените на европейско равнище;

               ж)

               висшите учебни заведения и научните институти;

               з)

               експертите по въпросите на оценката;

               и)

               националните статистически институти;

               й)

               медиите.

         2.   Освен това Общността може да участва в Програмата пряко, що се отнася до дейностите по член 9, параграф 1, букви а) и б).
   Член 11
   Начин на прилагане на подкрепата
   1.   Видовете дейности, посочени в член 9, се финансират чрез:

               а)

               договор за услуги след обявяване на тръжна процедура с прилагане на процедурите на Евростат относно сътрудничеството с националните статистически институти;

               б)

               частична подкрепа чрез обявяване на конкурс, като съфинансирането от Общността по принцип не може да надхвърля 80 % от общите разходи на получателя. Финансова подкрепа над посочената горна граница може да се оказва само по изключение и при строг контрол.

         2.   Дейностите, предвидени в член 9, параграф 1, могат да получават финансова подкрепа в отговор на искания, например от държави-членки, в съответствие със съответни разпоредби на Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим към общия бюджет на Европейските общности (14), и по-специално член 110 от него, и Регламент (ЕО, Евратом) № 2342/2002 на Комисията от 23 декември 2002 г. за определяне на подробни правила за прилагането на Регламент (ЕО, Евратом) № 1605/2002 на Съвета относно Финансовия регламент, приложим към общия бюджет на Европейските общности (15), и по-специално член 168 от него.
   Член 12
   Изпълнителни разпоредби
   1.   Необходимите мерки за изпълнение на настоящото решение във връзка със следните въпроси се приемат в съответствие с процедурата по член 13, параграф 2:

               а)

               общите насоки за изпълнение на Програмата;

               б)

               годишния работен план за изпълнение на Програмата по раздели;

               в)

               финансовата подкрепа от Общността;

               г)

               годишния бюджет при условията по член 17;

               д)

               процедурите за подбор на действията, които се подкрепят от Общността, и проекта на списък от действията, който да получат такава подкрепа, представен от Комисията;

               е)

               критериите за оценка на Програмата, включително на нейната икономическа ефективност и механизмите за разпространение и трансфер на резултатите.

         2.   Необходимите мерки за изпълнение на настоящото решение във връзка с всички други въпроси извън изброените в параграф 1 се приемат в съответствие с процедурата по член 13, параграф 3.
   Член 13
   Комитет
   1.   Комисията се подпомага от Комитет.
   2.   При позоваване на настоящия параграф се прилагат разпоредбите на членове 4 и 7 от Решение 1999/468/EО с оглед на разпоредбите на член 8 от него.
   Определя се двумесечен срок за периода по член 4, параграф 3 от Решение 1999/468/EО.
   3.   При позоваване на настоящия параграф се прилагат разпоредбите на членове 3 и 7 от Решение 1999/468/EО с оглед на разпоредбите на член 8 от него.
   4.   Комитетът приема свой процедурен правилник.
   Член 14
   Сътрудничество с други комитети
   1.   Комисията създава необходимите връзки с Комитета за социална защита и Комитета по заетостта, за да гарантира редовното им и адекватно информиране за изпълнението на дейностите по настоящото решение.
   2.   Освен това Комисията информира всички други заинтересовани комитети за действията по петте раздела на Програмата.
   3.   Комисията организира редовно и структурирано сътрудничество между комитета по член 13 и комитетите за наблюдение на политиката, инструментите и действията в други области, когато това е уместно.
   Член 15
   Последователност и взаимно допълване
   1.   Комисията в сътрудничество с държавите-членки осигурява общо съответствие с политиката, инструментите и действията на Съюза и Общността в други области, по-специално чрез изграждане на подходящи механизми за координиране на дейностите по Програмата със съответните дейности във връзка с изследователската дейност, правосъдието и вътрешните работи, политиката в областта на културата, образованието, обучението и младежта, както и по отношение на разширяването и външните отношения на Общността, регионалната политика и общата икономическа политика. Специално внимание се обръща на възможния синергичен ефект от настоящата Програма и програмите в областта на образованието и обучението.
   2.   Комисията и държавите-членки осигуряват последователност и взаимно допълване, както и недопускане на дублиране на дейностите по настоящата Програма и други действия на Съюза и Общността, особено в рамките на структурните фондове, и по-специално на Европейския социален фонд.
   3.   Комисията гарантира, че разходите, които се покриват от Програмата и се отнасят към нея, няма да се отнасят към други финансови инструменти на Общността.
   4.   Комисията редовно информира комитета, посочен в член 13, за други действия на Общността, които допринасят за постигането на целите на Лисабонската стратегия в областта на социалния дневен ред.
   5.   Държавите-членки полагат всички възможни усилия да осигурят последователност и взаимно допълване между дейностите по Програмата и дейностите на национално, регионално и местно равнище.
   Член 16
   Участие на трети страни
   Програмата е отворена за участие от страна на:

               —

               държавите от ЕАСТ/ЕИП при условията съгласно Споразумението за ЕИП;

               —

               присъединяващите се страни и страните кандидатки, асоциирани към Европейския съюз, както и страните от Западните Балкани, включени в процеса на стабилизиране и асоцииране.

         Член 17
   Финансиране
   1.   Финансовият пакет за изпълнение на дейностите на Общността съгласно настоящото решение за периода от 1 януари 2007 г. до 31 декември 2013 г. е в размер 743 250 000 EUR (16).
   2.   За целия срок на Програмата финансовата разбивка по раздели е съобразена със следните долни граници:

               Раздел 1

               Заетост

               23 %

               Раздел 2

               Социална защита и социално включване

               30 %

               Раздел 3

               Условия на труд

               10 %

               Раздел 4

               Недопускане на дискриминация и насърчаване на разнообразието

               23 %

               Раздел 5

               Равенство между мъжете и жените

               12 %

         3.   Не повече от 2 % от финансовия пакет се заделят за изпълнение на Програмата при покриване примерно на разходите във връзка с дейността на Комитета по член 13 или с оценките по член 19.
   4.   Годишният размер на заделените средства се одобрява от бюджетния орган с оглед на финансовата рамка.
   5.   Комисията има право на техническа и/или административна помощ от взаимна полза за Комисията и бенефициерите, както и помощ за подкрепа на разходите.
   Член 18
   Защита на финансовите интереси на Общността
   1.   Комисията гарантира, че при изпълнението на финансирани по настоящото решение действия финансовите интереси на Общността са защитени чрез прилагане на превантивни мерки за недопускане на измама, корупция и други незаконосъобразни действия, чрез ефективни проверки и възстановяване на неправомерно изплатени суми и при разкриването на нередности — чрез ефективни, съразмерни и възпращи санкции съгласно Регламент (ЕО, Евратом) № 2988/95 на Съвета от 18 декември 1995 г. относно защитата на финансовите интереси на Европейските общности (17), Регламент (ЕО, Евратом) № 2185/96 от 11 ноември 1996 г. относно контрола и проверките на място, извършвани от Комисията за защита на финансовите интереси на Европейските общности срещу измами и други нередности (18) и Регламент (ЕО) № 1073/1999 на Европейския парламент и на Съвета от 25 май 1999 г. относно разследванията, провеждани от Европейската служба за борба с измамите (OLAF) (19).
   2.   За финансираните по настоящото решение действия на Общността понятието „нередност“ по член 1, параграф 2 от Регламент (ЕО, Евратом) № 2988/95 означава всяко нарушение на договорни задължения в резултат на действие или бездействие на стопански субект, което води или може да доведе до изкривяване на общия бюджет на Европейския съюз или на управляваните от него бюджети чрез неправомерни разходни пера.
   3.   Договорите и споразуменията, както и спогодбите с участващите трети страни в резултат на настоящото решение предвиждат по-конкретно надзор и финансов контрол от страна на Комисията (или упълномощен неин представител), както и ревизии от Европейската сметна палата, ако е необходимо на място.
   Член 19
   Наблюдение и оценка
   1.   За да се гарантира редовно наблюдение на Програмата и да се даде възможност за евентуално преориентиране, Комисията изготвя годишни доклади за дейността, които се съсредоточават върху резултатите от Програмата, и ги изпраща на Европейския парламент и на комитите по член 13.
   2.   Различните раздели на Програмата са предмет на междинна оценка, която дава обща представа за изпълнението на Програмата като цяло с оглед на измерването на напредъка в постигането на нейните цели, ефективното използване на средствата и европейската добавена стойност. Тази оценка може да се допълва от текущи оценки. Те се извършват от Комисията с помощта на външни експерти. Когато са готови, резултатите се отразяват в докладите за дейността по параграф 1.
   3.   До 31 декември 2015 г. Комисията извършва последваща оценка на цялостната Програма с помощта на външни експерти, за да измери въздействието на нейните цели и европейската добавена стойност. Комисията представя експертната оценка на Европейския парламент, Съвета, Европейския икономически и социален комитет и Комитета на регионите.
   4.   Изпълнението на отделните раздели на Програмата, включително представянето на резултатите и диалога по бъдещите приоритети, също се обсъжда в рамките на Форума за изпълнение на социалния дневен ред.
   Член 20
   Влизане в сила
   Настоящото решение влиза в сила на двадесетия ден след публикуването му в Официален вестник на Европейския съюз.

      Съставено в Страсбург на 24 октомври 2006 година.

            За Европейския парламент

            Председател

         J. BORRELL FONTELLES

            За Съвета

            Председател

         P. LEHTOMÄKI

      (1)  ОВ С 255, 14.10.2005 г., стр. 67.

      (2)  ОВ C 164, 5.7.2005 г., стр. 48.

      (3)  Становище на Европейския парламент от 6 септември 2005 г. (ОВ C 193 E, 17.8.2006 г., стр. 99), Обща позиция на Съвета от 18 юли 2006 г. (ОВ C 238 E, 3.10.2006 г., стр. 31) и Позиция на Европейския парламент от 27 септември 2006 г. (все още непубликувана в Официален вестник).

      (4)  ОВ L 303, 2.12.2000 г., стр. 23.

      (5)  ОВ L 17, 19.1.2001 г., стр. 22. Решение, изменено с Решение № 1554/2005/EО (ОВ L 255, 30.9.2005 г., стр. 9).

      (6)  ОВ L 10, 12.1.2002 г., стр. 1. Решение, последно изменено с Решение № 786/2004/EО (ОВ L 138, 30.4.2004 г., стр. 7).

      (7)  ОВ L 170, 29.6.2002 г., стр. 1. Решение, изменено с Решение № 786/2004/EО.

      (8)  ОВ L 157, 30.4.2004 г., стр. 18. Решение, изменено с Решение № 1554/2005/EО.

      (9)  ОВ L 180, 19.7.2000 г., стр. 22.

      (10)  ОВ L 303, 2.12.2000 г., стр. 16.

      (11)  ОВ L 373, 21.12.2004 г., стр. 37.

      (12)  ОВ C 139, 14.6.2006 г., стр. 1.

      (13)  ОВ L 184, 17.7.1999 г., стр. 23. Решение, изменено с Решение 2006/512/EО (ОВ L 200, 22.7.2006 г., стр. 11).

      (14)  ОВ L 248, 16.9.2002 г., стр. 1.

      (15)  ОВ L 357, 31.12.2002 г., стр. 1. Регламент, последно изменен с Регламент (ЕО, Евратом) № 1248/2006 (ОВ L 227, 19.8.2006 г., стр. 3).

      (16)  Сумата е по данни за 2004 г. и подлежи на технически корекции според инфлацията.

      (17)  ОВ L 312, 23.12.1995 г., стр. 1.

      (18)  ОВ L 292, 15.11.1996 г., стр. 2.

      (19)  ОВ L 136, 31.5.1999 г., стр. 1.


title: 2013/620/ЕС: Решение на Европейския парламент от 17 април 2013 година относно освобождаването от отговорност във връзка с изпълнението на бюджета на Съвместното предприятие Горивни клетки и водород за финансовата 2011 година

text:
               16.11.2013

               BG

               Официален вестник на Европейския съюз

               L 308/351

      РЕШЕНИЕ НА ЕВРОПЕЙСКИЯ ПАРЛАМЕНТ

   от 17 април 2013 година
   относно освобождаването от отговорност във връзка с изпълнението на бюджета на Съвместното предприятие „Горивни клетки и водород“ за финансовата 2011 година
   (2013/620/ЕС)
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Съвместното предприятие „Горивни клетки и водород“ за финансовата 2011 година,

               —

               като взе предвид доклада на Сметната палата относно годишните отчети на Съвместното предприятие „Горивни клетки и водород“ за финансовата 2011 година, придружен от отговорите на Съвместното предприятие (1),

               —

               като взе предвид препоръката на Съвета от 12 февруари 2013 г. (05755/2013 – C7-0040/2013),

               —

               като взе предвид член 319 от Договора за функционирането на Европейския съюз,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

               —

               като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза, и за отмяна на Регламент (ЕО, Евратом) № 1605/2002 на Съвета (3), и по-специално член 208 от него,

               —

               като взе предвид Регламент (ЕО) № 521/2008 на Съвета от 30 май 2008 г. за създаване на съвместно предприятие „Горивни клетки и водород“ (4), и по-специално член 11, параграф 4 от него,

               —

               като взе предвид Регламент (ЕС) № 1183/2011 на Съвета от 14 ноември 2011 г. за изменение на Регламент (ЕО) № 521/2008 за създаване на съвместно предприятие „Горивни клетки и водород“ (5),

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (6), и по-специално член 94 от него,

               —

               като взе предвид член 77 и приложение VI към своя правилник,

               —

               като взе предвид доклада на Комисията по бюджетен контрол (A7-0084/2013),

               1.

               Освобождава от отговорност изпълнителния директор на Съвместното предприятие „Горивни клетки и водород“ във връзка с изпълнението на бюджета на Съвместното предприятие за финансовата 2011 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на изпълнителния директор на Съвместното предприятие „Горивни клетки и водород“, на Съвета, Комисията и Сметната палата и да осигури публикуването им в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ C 6, 10.1.2013 г., стр. 56.

      (2)  ОВ L 248, 16.9.2002 г., стр. 1.

      (3)  ОВ L 298, 26.10.2012 г., стр. 1.

      (4)  ОВ L 153, 12.6.2008 г., стр. 1.

      (5)  ОВ L 302, 19.11.2011 г., стр. 3.

      (6)  ОВ L 357, 31.12.2002 г., стр. 72.

         РЕЗОЛЮЦИЯ НА ЕВРОПЕЙСКИЯ ПАРЛАМЕНТ

      от 17 април 2013 година
      съдържаща забележките, които са неразделна част от решението относно освобождаването от отговорност във връзка с изпълнението на бюджета на Съвместното предприятие „Горивни клетки и водород“ за финансовата 2011 година
      ЕВРОПЕЙСКИЯТ ПАРЛАМЕНТ,

                  —

                  като взе предвид окончателните годишни отчети на Съвместното предприятие „Горивни клетки и водород“ за финансовата 2011 година,

                  —

                  като взе предвид доклада на Сметната палата относно годишните отчети на Съвместното предприятие „Горивни клетки и водород“ за финансовата 2011 година, придружен от отговорите на Съвместното предприятие (1),

                  —

                  като взе предвид препоръката на Съвета от 12 февруари 2013 г. (05755/2013 – C7-0040/2013),

                  —

                  като взе предвид член 319 от Договора за функционирането на Европейския съюз,

                  —

                  като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

                  —

                  като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза, и за отмяна на Регламент (ЕО, Евратом) № 1605/2002 на Съвета (3), и по-специално член 208 от него,

                  —

                  като взе предвид Регламент (ЕО) № 521/2008 на Съвета от 30 май 2008 г. за създаване на съвместно предприятие „Горивни клетки и водород“ (4), и по-специално член 11, параграф 4 от него,

                  —

                  като взе предвид Регламент (ЕС) № 1183/2011 на Съвета от 14 ноември 2011 г. за изменение на Регламент (ЕО) № 521/2008 за създаване на съвместно предприятие „Горивни клетки и водород“ (5),

                  —

                  като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (6), и по-специално член 94 от него,

                  —

                  като взе предвид член 77 и приложение VI към своя правилник,

                  —

                  като взе предвид доклада на Комисията по бюджетен контрол (A7-0084/2013),

                  A.

                  като има предвид, че Съвместното предприятие „Горивни клетки и водород“ („Съвместното предприятие“) е създадено през май 2008 г. като публично-частно партньорство съгласно Регламент (ЕО) № 521/2008 за период до 31 декември 2017 г. с цел да се насочи вниманието към разработката на пазарни приложения, като по този начин се улеснят допълнителните промишлени усилия за бързо внедряване на технологиите на базата на горивни клетки и водород;

                  Б.

                  като има предвид, че Регламент (ЕО) № 521/2008 е изменен с Регламент (ЕС) № 1183/2011;

                  В.

                  като има предвид, че Съвместното предприятие придоби финансова правосубектност едва през ноември 2010 г. и през 2011 г. изготви своите първи годишни финансови отчети за пълна финансова година;

                  Г.

                  като има предвид, че членовете на Съвместното предприятие са Съюзът, представляван от Комисията, Световната промишлена група за нови енергии (NEW-IG) и Научноизследователската общност (N.ERGHY);

                  Д.

                  като има предвид декларацията на Сметната палата, че е получила достатъчна увереност, че годишните отчети на Съвместното предприятие за финансовата 2011 година са надеждни;

                  Е.

                  като има предвид, че Сметната палата изрази становище с резерви относно законосъобразността и редовността на операциите, свързани с годишните отчети на Съвместното предприятие;

                  Ж.

                  като има предвид, че максималната вноска на Съюза в Съвместното предприятие за целия период е в размер на 470 000 000 EUR, платима от бюджета на Седмата рамкова програма за научноизследователска дейност, като текущите разходи не трябва да надхвърлят 20 000 000 EUR,

         Бюджетно и финансово управление

                  1.

                  Приветства факта, че Сметната палата заявява, че годишните отчети на Съвместното предприятие за 2011 г. дават вярна представа във всички съществени аспекти за неговото финансово състояние към 31 декември 2011 г., както и за резултатите от неговата дейност и за паричните потоци за приключилата на тази дата финансова година, в съответствие с разпоредбите на неговите финансови правила.

                  2.

                  Изразява загриженост, че годишните отчети на Съвместното предприятие са получили от Сметната палата становище с резерви относно законосъобразността и редовността на операциите, свързани с тези отчети, тъй като само осем от дванадесетте последващи одита, определени в стратегията за последващ одит, приета от управителния съвет на Съвместното предприятие през януари 2011 г., са приключени към септември 2012 г., като обхващат 4 800 000 EUR (27 % от всички заявления за възстановяване на разходи, получени от Съвместното предприятие през 2011 г.), като при два от тях са установени значителни грешки, по-голямата от които (764 000 EUR) е била коригирана през следващата година.

                  3.

                  Отбелязва, че с изключение на описаните в двата одита въпроси, операциите, свързани с годишните отчети на Съвместното предприятие за финансовата 2011 година, са законосъобразни и редовни във всички съществени аспекти.

                  4.

                  Отбелязва също, че окончателният бюджет на Съвместното предприятие за 2011 г. включва бюджетни кредити за поети задължения и за плащания в размер на съответно 117 000 000 EUR и 60 000 000 EUR и че степента на усвояване на наличните бюджетни кредити за поети задължения и за плащания е съответно 99,8 % и 87,9 %; отбелязва, че сума в размер на 112 000 000 EUR, представляваща бюджетни кредити за поети задължения, които са налични за оперативни дейности (дял III от бюджета), е усвоена чрез глобално бюджетно задължение във връзка с поканата за представяне на предложения през 2011 г.

                  5.

                  Отбелязва със загриженост, че не е спазена бюджетната процедура, предвидена във финансовите правила на Съвместното предприятие, тъй като е изтълкувана погрешно предоставената от Комисията дерогация за вписване на анулираните бюджетни кредити в прогнозите за приходите и разходите за следващите три години; отбелязва, че вследствие на тълкуването на бюджетната процедура от страна на Съвместното предприятие бюджетният резултат за 2011 г. е погрешен, тъй като 6 300 000 EUR под формата на бюджетни кредити за плащания, пренесени от 2011 г. към 2012 г., не са били включени в изчислението, а в отчета за бюджетния резултат за 2010 г. не е посочена сумата от 3 300 000 EUR под формата на бюджетни кредити за плащания, които са пренесени от 2010 г. към 2011 г.

                  6.

                  Изразява загриженост, че неизползваните общи бюджетни задължения за 2010 г. в размер на 10 400 000 EUR и с крайна дата на изпълнение 31 декември 2011 г. не са били отменени до края на 2011 г., а едва през януари 2012 г.

                  7.

                  Потвърждава, че поканите за представяне на предложения, които са организирани през 2008 г., 2009 г. и 2010 г., са довели до сключването на споразумения за отпускане на безвъзмездна финансова помощ в размер на 183 400 000 EUR и че през 2011 г. е обявена четвърта покана за представяне на предложения за сума в размер на 111 600 000 EUR, която представлява съответно 41 % и 25 % от максималния размер на вноската на Съюза в Съвместното предприятие за изследователски дейности; отбелязва също, че през януари 2012 г. е публикувана пета покана за представяне на предложения за сума в размер на 79 000 000 EUR, която представлява допълнителни 18 % от максималната вноска на Съюза; отбелязва напредъка в изпълнението на бюджета.

         Системи за наблюдение и контрол

                  8.

                  Отбелязва, че в края на 2011 г. съответните работни процеси са били заверени от счетоводителя, така както се изисква от финансовите правила на Съвместното предприятие, като са установени известен брой слабости; отбелязва, че Съвместното предприятие е определило план за действие с цел преодоляване на установените слабости и че според Съвместното предприятие повечето действия са изпълнени.

         Годишна оценка на нивото на апортните вноски

                  9.

                  Приветства факта, че методологията за оценка на нивото на апортните вноски е финализирана и през април 2012 г. е оценена съвместно от Службата за вътрешен одит на Комисията (IAS) и структурата за вътрешен одит (IAC) на Съвместното предприятие.

                  10.

                  Отбелязва надлежно, че общото ниво на апортните вноски, които са заверени от разпоредителя с бюджетни кредити към 8 февруари 2012 г., е в размер на 347 600 000 EUR и че в доклада за оценка се заключава, че тази сума следва да бъде намалена с 930 000 EUR, тъй като някои участници са представили своите предвидени в бюджета разходи, използвайки 60 % от фиксираната ставка за възстановяване на суми при изчисляването на непреките разходи, вместо 20 % от фиксираната ставка, която е приложима за Съвместното предприятие; отбелязва, че тази корекция е била направена.

         Управление на касовите наличности

                  11.

                  Подчертава факта, че в края на декември 2011 г. салдото в банковата сметка на Съвместното предприятие е в размер на 9 200 000 EUR и че от август 2011 г. до декември 2011 г. салдото на Съвместното предприятие варира от приблизително 30 000 000 EUR до 60 000 000 EUR; настоятелно призовава Съвместното предприятие да въведе, заедно с Комисията, всички необходими мерки за минимализиране на салдото в банковата сметка до изискваното равнище в рамките на сроковете, установени в споразуменията за финансиране с Комисията.

         Други въпроси, свързани с управлението

                  12.

                  Потвърждава, че през 2011 г. Съвместното предприятие е изготвило план за непрекъснатост на работата и е постигнало напредък по отношение на установяването на официални политики в областта на ИТ сигурността, като този план за непрекъснатост на работата, който включва план за възстановяване при бедствия, е бил одобрен през юни 2012 г.

                  13.

                  Отбелязва, че финансовите правила на Съвместното предприятие все още не са изменени с оглед включването на разпоредбата относно правомощията на вътрешния одитор на Комисията; при все това отбелязва, че съответните роли на IAS и IAC са били определени и одобрени от управителния съвет през март 2011 г.

                  14.

                  Приветства факта, че на 3 февруари 2012 г. е подписано приемното споразумение между Съвместното предприятие и белгийските органи относно помещенията за служебно ползване, привилегиите и имунитетите, както и другите видове подпомагане, което се предоставя.

         Други въпроси

                  15.

                  Отново призовава Сметната палата да представи на Парламента в разумен срок специален доклад относно общите проблеми, които възникват поради естеството на съвместните предприятия и които следва да бъдат разгледани от съвместните предприятия заедно с техните партньори, за да се гарантира тяхната добавена стойност и ефективното осъществяване на програмите за научни изследвания, технологично развитие и демонстрационни дейности на Съюза; отбелязва също така, че същият доклад следва да включи оценка на ефективността на създаването и структурата на съвместните предприятия.

         (1)  ОВ C 6, 10.1.2013 г., стр. 56.

         (2)  ОВ L 248, 16.9.2002 г., стр. 1.

         (3)  ОВ L 298, 26.10.2012 г., стр. 1.

         (4)  ОВ L 153, 12.6.2008 г., стр. 1.

         (5)  ОВ L 302, 19.11.2011 г., стр. 3.

         (6)  ОВ L 357, 31.12.2002 г., стр. 72.


title: 2014/593/ЕС: Решение на Европейския парламент от 3 април 2014 година относно освобождаването от отговорност във връзка с изпълнението на бюджета на Европейския център за мониторинг на наркотици и наркомании за финансовата 2012 година

text:
               5.9.2014

               BG

               Официален вестник на Европейския съюз

               L 266/242

         РЕШЕНИЕ НА ЕВРОПЕЙСКИЯ ПАРЛАМЕНТ
   от 3 април 2014 година
   относно освобождаването от отговорност във връзка с изпълнението на бюджета на Европейския център за мониторинг на наркотици и наркомании за финансовата 2012 година
   (2014/593/ЕС)
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейския център за мониторинг на наркотици и наркомании за финансовата 2012 година,

               —

               като взе предвид доклада на Сметната палата относно годишните отчети на Европейския център за мониторинг на наркотици и наркомании за финансовата 2012 година, придружен от отговорите на Центъра (1),

               —

               като взе предвид препоръката на Съвета от 18 февруари 2014 г. (05849/2014 – C7–0054/2014),

               —

               като взе предвид член 319 от ДФЕС,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

               —

               като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза и за отмяна на Регламент (ЕО, Евратом) № 1605/2002 на Съвета (3), и по-специално член 208 от него,

               —

               като взе предвид Регламент (ЕО) № 1920/2006 на Европейския парламент и на Съвета от 12 декември 2006 г. относно Европейския център за мониторинг на наркотици и наркомании (4), и по-специално член 15 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (5),

               —

               като взе предвид Делегиран регламент (ЕС) № 1271/2013 на Комисията от 30 септември 2013 г. относно рамковия Финансов регламент за органите, посочени в член 208 от Регламент (ЕС, Евратом) № 966/2012 на Европейския парламент и на Съвета (6), и по-специално член 108 от него,

               —

               като взе предвид член 77 и приложение VI към своя правилник,

               —

               като взе предвид доклада на комисията по бюджетен контрол и становището на комисията по граждански свободи, правосъдие и вътрешни работи (A7-0185/2014),

               1.

               Освобождава от отговорност директора на Европейския център за мониторинг на наркотици и наркомании във връзка с изпълнението на бюджета на Центъра за финансовата 2012 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на директора на Европейския център за мониторинг на наркотици и наркомании, на Съвета, Комисията и Сметната палата и да осигури публикуването им в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ C 365, 13.12.2013 г., стр. 158.

      (2)  ОВ L 248, 16.9.2002 г., стр. 1.

      (3)  ОВ L 298, 26.10.2012 г., стр. 1.

      (4)  ОВ L 376, 27.12.2006 г., стр. 1.

      (5)  ОВ L 357, 31.12.2002 г., стр. 72.

      (6)  ОВ L 328, 7.12.2013 г., стр. 42.


title: 2009/490/ЕО: Решение на Комисията от 23 юни 2009 година относно изискванията за безопасност, на които трябва да отговорят европейските стандарти за персонални устройства за възпроизвеждане на музика съгласно Директива 2001/95/ЕО на Европейския парламент и на Съвета (Текст от значение за ЕИП)

text:
               24.6.2009

               BG

               Официален вестник на Европейския съюз

               L 161/38

      РЕШЕНИЕ НА КОМИСИЯТА

   от 23 юни 2009 година
   относно изискванията за безопасност, на които трябва да отговорят европейските стандарти за персонални устройства за възпроизвеждане на музика съгласно Директива 2001/95/ЕО на Европейския парламент и на Съвета
   (текст от значение за ЕИП)
   (2009/490/ЕО)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като взе предвид Директива 2001/95/ЕО на Европейския парламент и на Съвета от 3 декември 2001 г. относно общата безопасност на продуктите (1), и по-специално член 4, параграф 1, буква а) от нея,
   като има предвид, че:

               (1)

               В Директива 2001/95/ЕО се предвижда, че европейските стандарти трябва да бъдат установени от европейските органи по стандартизация. Тези стандарти следва да гарантират, че продуктите отговарят на общите изисквания за безопасност, заложени в директивата.

               (2)

               Съгласно Директива 2001/95/ЕО даден продукт се счита за безопасен по отношение на рисковете и категориите рискове, обхванати от националните стандарти, ако този продукт е съобразен с доброволните национални стандарти, транспониращи европейските стандарти.

               (3)

               В зависимост от типа на персоналното устройство за възпроизвеждане на музика по отношение на безопасността си то попада в обхвата на Директива 2001/95/ЕО, Директива 1999/5/ЕО на Европейския парламент и на Съвета от 9 март 1999 г. относно радионавигационното оборудване и далекосъобщителното крайно оборудване и взаимното признаване на тяхното съответствие (2) или Директива 2006/95/ЕО на Европейския парламент и на Съвета от 12 декември 2006 г. за сближаване на законодателствата на държавите-членки относно електрически съоръжения, предназначени за използване при някои ограничения на напрежението (3). Директива 2001/95/ЕО обхваща преносимите устройства за възпроизвеждане на музика, в които не са вградени комуникационни функции.

               (4)

               В Директива 1999/5/ЕО и Директива 2006/95/ЕО се съдържа позоваване на Европейския хармонизиран стандарт EN 60065:2002 „Звукова, видео- и подобна електронна апаратура. Изисквания за безопасност“. Предвид все по-неясната граница между потребителските електронни устройства и устройствата за информационни технологии се предвижда този стандарт да бъде обединен с EN 60950 „Устройства/съоръжения за информационни технологии. Безопасност. Част 1: Общи изисквания“ в нов стандарт EN 62368.

               (5)

               Понастоящем стандартите не определят горна граница на силата на звука, нито налагат някакво специално означаване по отношение на емисиите на шум, но изискват наръчникът с инструкции да съдържа предупредително съобщение за вредата от експозиция на звук с голяма сила.

               (6)

               Европейската комисия изиска от Научния комитет по възникващи и идентифицирани нови здравни рискове (НКВИНЗР) да оцени потенциалните рискове за здравето, които поставят персоналните устройства за възпроизвеждане на музика и мобилните телефони с функция за възпроизвеждане на музика, предвид широкото им използване и увеличаващия се брой на лицата, които са изложени непрекъснато на звук със сила, която надвишава границите, определени за работното място (80 децибела). В своето становище (4) НКВИНЗР стигна до заключението, че лицата, които слушат музика, са застрашени както от проблеми със слуха, така и от други проблеми. По-специално слушащите са застрашени от трайна загуба на слуха, ако използват персонално устройство за възпроизвеждане на музика повече от 40 часа седмично с голяма сила на звука (превишаваща 89 dB(A) в продължение на най-малко пет години. Подобни модели на употреба на посочените устройства започват понастоящем да стават доста разпространени, особено сред децата и юношите.

               (7)

               Изискванията за безопасност за персоналните устройства за възпроизвеждане на музика следва да бъдат установени по силата на разпоредбите на член 4, параграф 1, буква а) от Директива 2001/95/ЕО, с цел да се изиска от органите по стандартизация да разработят стандарт, който да предотвратява опасността от увреждане на слуха, свързана с експозицията на звук от подобни устройства, съгласно процедурата, определена в Директива 98/34/ЕО на Европейския парламент и на Съвета от 22 юни 1998 г. за определяне на процедура за предоставяне на информация в областта на техническите стандарти и регламенти (5). Позоваването на приетия стандарт следва да бъде публикувано в Официален вестник на Европейския съюз в съответствие с член 4, параграф 2 от Директива 2001/95/ЕО. За да се осигури широк и хармонизиран подход, който да обхваща безопасността на всички персонални устройства за възпроизвеждане на музика, включително и тази на мобилните телефони с функция за възпроизвеждане на музика, трябва да се сезират органите по стандартизация едновременно по силата на Директива 2001/95/ЕО, Директива 1999/5/ЕО и Директива 2006/95/ЕО.

               (8)

               Когато стандартът стане готов и ако Комисията реши да публикува позоваване на него в Официален вестник на Европейския съюз, ще се предполага, че персоналните устройства за възпроизвеждане на музика, произведени в съответствие със стандарта, са съобразени с изискването за обща безопасност от Директива 2001/95/ЕО, що се отнася до изискванията за безопасност, обхванати от стандарта.

               (9)

               Настоящото решение е в съответствие със становището на комитета, създаден в съответствие с член 15 от Директива 2001/95/ЕО,

         РЕШИ:
   Член 1
   Цел
   Целта на настоящото решение е да установи изискванията за безопасност, въз основа на които Комисията да сезира съответните органи по стандартизация да изработят стандарти, които да гарантират, че при условията на нормална употреба експозицията на звук от персонални устройства за възпроизвеждане на музика не излага слуха на опасност. Изискванията за персонални устройства за възпроизвеждане на музика изцяло се съобразяват със становището на Научния комитет по възникващи и идентифицирани нови здравни рискове относно „Потенциалните здравни рискове в резултат на експозицията на шум от персонални устройства за възпроизвеждане на музика и от мобилни телефони с функция за възпроизвеждане на музика“.
   Член 2
   Определение
   За целите на настоящото решение „персонално устройство за възпроизвеждане на музика“ означава преносимо устройство, което не попада в обхвата на Директива 1999/5/ЕО или Директива 2006/95/ЕО, снабдено със слушалки, които се поставят на/в ушите, което се използва за слушане на записан, генериран или радиоразпръскван звук.
   Член 3
   Изисквания
   1.   За целите на член 4, параграф 1, буква а) от Директива 2001/95/ЕО, специфичните изисквания за безопасност на персоналните устройства за възпроизвеждане на музика са следните:
   Персоналните устройства за възпроизвеждане на музика се разработват и произвеждат по начин, който гарантира, че при разумно предвидими условия на употреба те са конструктивно безопасни и не предизвикват увреждане на слуха.
   2.   Изискването, посочено в параграф 1, включва по-специално следното:

               1.

               Експозицията на въздействието на звук е ограничена във времето, с цел да се избегне увреждане на слуха. При 80 dB(A) времето на експозиция се ограничава до 40 часа седмично, а при 89 dB(A) времето на експозиция се ограничава до 5 часа седмично. За други нива на експозиция се прилага линейна интра- или екстраполация. Вземат се предвид динамичният обхват на звука и разумно предвидимата употреба на продуктите.

               2.

               Персоналните устройства за възпроизвеждане на музика осигуряват подходящи предупреждения за рисковете от използването на устройството и за начините на избягването им, както и информация за потребителите в случаите, в които експозицията води до риск от увреждане на слуха.

      Съставено в Брюксел на 23 юни 2009 година.

            За Комисията

         Меглена КУНЕВА

            Член на Комисията

      (1)  ОВ L 11, 15.1.2002 г., стр. 4.

      (2)  ОВ L 91, 7.4.1999 г., стр. 10.

      (3)  ОВ L 374, 27.12.2006 г., стр. 10.

      (4)  Становище от 13 октомври 2008 г., публикувано на: http://ec.europa.eu/health/ph_risk/committees/04_scenihr/docs/scenihr_o_018.pdf

      (5)  ОВ L 204, 21.7.1998 г., стр. 37.


title: Решение на Комисията от 14 ноември 2003 година за определяне на ветеринарно-санитарните условия и изискванията за ветеринарно сертифициране при внос на мекотели, техни яйца и гамети за по-нататъшен растеж, подобряване, повторно полагане във вода или за консумация от човека (нотифицирано под номер С(2003) 4153)Текст от значение за ЕИП.

text:
Важна правна забележка

|

32003D0804

Официален вестник n° L 302 , 20/11/2003 стр. 0022 - 0033 специално чешко издание глава 3 том 40 стр. 519  - 530 специално испанско издание глава 3 том 40 стр. 519  - 530 специално унгарско издание глава 3 том 40 стр. 519  - 530 специално литвийско издание глава 3 том 40 стр. 519  - 530 LV.ES глава 3 том 40 стр. 519  - 530 MT.ES глава 3 том 40 стр. 519  - 530 PL.ES глава 3 том 40 стр. 519  - 530 SK.ES глава 3 том 40 стр. 519  - 530 специално словенско издание глава 3 том 40 стр. 519  - 530

		20031114Решение на Комисиятаот 14 ноември 2003 годиназа определяне на ветеринарно-санитарните условия и изискванията за ветеринарно сертифициране при внос на мекотели, техни яйца и гамети за по-нататъшен растеж, подобряване, повторно полагане във вода или за консумация от човека(нотифицирано под номер С(2003) 4153)(текст от значение за ЕИП)(2003/804/ЕО)КОМИСИЯТА НА ЕВРОПЕЙСКИТЕ ОБЩНОСТИ,като взе предвид Договора за създаване на Европейската общност,като взе предвид Директива 91/67/ЕИО на Съвета от 28 януари 1991 г. за ветеринарно-санитарните изисквания при пускането на пазара на аквакултури и продукти от тях [1], последно изменена с Регламент (ЕО) № 806/2003 [2], и по-специално член 19, параграф 1, член 20, параграф 1 и член 21, параграф 2 от нея,като има предвид, че:(1) Следва да се въведе списък на трети страни или части от тях, от които на държавите-членки се разрешава да внасят в Общността мекотели, техни яйца и гамети за по-нататъшен растеж, подобряване, повторно полагане във вода или консумация от човека.(2) Съществува необходимост от определяне на конкретни ветеринарно-санитарни изисквания и образци на сертификати за тези трети страни, като се вземат под внимание здравословното състояние на животните в съответната трета страна и състоянието на мекотелите, яйцата и гаметите, които следва да се внасят, с оглед предотвратяване на въвеждането на причинители на болести, които биха могли да окажат значително въздействие върху пасажите от мекотели в Общността.(3) Необходимо е да се обърне внимание на появяващите се заболявания и на екзотичните за Общността болести, които биха оказали сериозно въздействие върху пасажите от мекотели в Общността. В допълнение обстановката, свързана с болестите по мекотелите, посочени в приложение Г към Директива 95/70/ЕО на Съвета от 22 декември 1995 г. относно въвеждане на минимални общностни мерки за контрол на някои болести по двучерупчестите мекотели [3], последно изменена с Регламент (ЕО) № 806/2003, и в списък II, колона 1 от приложение А към Директива 91/67/ЕИО, следва да се вземе под внимание на мястото на производство и, при необходимост, на мястото по предназначение.(4) Съществува необходимост страните или частите от тях, от които на държавите-членки се разрешава да внасят мекотели, техни яйца и гамети за по-нататъшен растеж, подобряване, повторно полагане във вода или за консумация от човека, да прилагат условията за контрол на болестите и мониторинг, които да са най-малко равностойни на стандартите на Общността, както са определени в Директиви 91/67/ЕИО и 95/70/ЕО. Използваните методи за взимане на проби и извършване на тестове следва да бъдат най-малко равностойни на тези, посочени в Решение 2002/878/ЕО на Комисията [4]. В случаи, когато методите за взимане на проби и извършване на тестове не са посочени в законодателството на Общността, споменатите методи следва да съответстват на тези, посочени в "Наръчник за диагностични тестове за аквакултури" на Международното бюро по епизоотии (МБЕ).(5) Необходимо е отговорните компетентни органи на тези трети държави да поемат ангажимента да уведомяват по факс, телефон, с телеграма или по електронна поща Комисията и държавите-членки в срок от 24 часа за всички случаи на болести, посочени в приложение Г към Директива 95/70/ЕО и в списък II, колона 1 от приложение А към Директива 91/67/ЕИО, както и за поява на всякакви други болести, причиняващи необичайна смъртност при мекотелите, в рамките на техните територии или на частите от тях, от които вносът, предмет на настоящото решение, е разрешен. В такива случаи отговорните компетентни органи на тези трети страни трябва да вземат незабавни мерки за предотвратяване разпространяването на болестите в Общността.(6) За да се вземе предвид придобитият международен практически и научен опит, следва да бъдат съответно актуализирани и изменени разпоредбите, свързани със здравето на животните, посочени в Директива 95/352/ЕО на Комисията от 25 юли 1995 г. за определяне на ветеринарно-санитарните условия и изискванията за сертифициране при внос от трети страни на Crassostrea gigas (тихоокеанска стрида) за повторно полагане във водите на Общността [5]. С оглед на яснотата тези разпоредби следва да бъдат включени в настоящото решение, а Решение 95/352/ЕО следва да се отмени.(7) Следователно е необходимо изискванията за здравното сертифициране, свързани с вноса на живи мекотели и необработени продукти от тях, съдържащи се в Директива 91/492/ЕИО на Съвета от 15 юли 1991 г. за определяне на ветеринарно-санитарните условия за производството и пускането на пазара на живи двучерупчести мекотели [6], последно изменена с Регламент (ЕО) № 806/2003, да се допълнят с изискванията за здравни сертификати, свързани с вноса на живи мекотели.(8) Настоящото решение следва да се прилага, без да се засягат ветеринарно-санитарните изисквания, установени в Директива 91/492/ЕИО и Директива 91/493/ЕИО на Съвета от 22 юли 1991 г. за определяне на ветеринарно-санитарните изисквания за производството и пускането на пазара на рибни продукти [7], последно изменена с Решение 806/2003/ЕО.(9) Рискът от въвеждане на болести, които могат да навредят значително на мекотелите в Общността чрез вноса на нежизнеспособни мекотели, се счита за нисък. Изискванията, определени в Директива 91/493/ЕИО, и по-специално в член 11 от посочената директива, осигуряват подходящо ниво на защита във връзка с нежизнеспособни мекотели и следователно не съществува необходимост от допълнителни здравни сертификати във връзка с нежизнеспособните мекотели.(10) Директива 96/93/ЕО на Съвета от 17 декември 1996 г. относно сертифицирането на животни и животински продукти [8], определя стандарти за издаване на здравни сертификати. Правилата и принципите, прилагани от лицата, издаващи сертификати в трети страни в съответствие с настоящото решение, следва да предоставят гаранции, равностойни на тези, определени в посочената директива.(11) Принципите, определени в Директива 2002/99/ЕО на Съвета от 16 декември 2002 г. за установяване на ветеринарно-санитарни правила, регулиращи производството, преработката, разпространението и пускането на пазара на продукти от животински произход за човешка консумация [9], и по-специално член 3 на посочената директива, следва да се вземат под внимание.(12) Това би намалило възможността за контрол и премахване на екзотични за Общността болести, които биха се отразили сериозно върху запасите от мекотели в Общността, ако мекотели, които могат да бъдат носители на болестта, се пуснат в свободните води на Общността. Следователно живи мекотели, яйца и гамети следва да се внасят в Общността само ако са въведени във ферма, регистрирана от компетентните органи в държавата-членка в съответствие с член 3, параграф 1 от Директива 95/70/ЕО.(13) Настоящото решение не следва да се прилага по отношение на вноса на декоративни мекотели, държани постоянно в аквариуми.(14) За настоящото решение следва да се предвиди преходен период за прилагане на тези нови изисквания за сертификати за внос.(15) Приложение I към настоящото решение следва да се преразгледа преди датата на прилагането.(16) Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,ПРИЕ НАСТОЯЩОТО РЕШЕНИЕ:Член 1Обхват1. С настоящото решение се въвеждат хармонизирани правила за ветеринарно-санитарните изисквания при внос на:а) живи мекотели, техни яйца и гамети за по-нататъшен растеж, подобряване или повторно полагане във вода; иб) живи мекотели и нежизнеспособни мекотели за незабавна консумация от човека или за допълнително преработване преди консумация от човека.2. Настоящото решение не се прилага за внос на декоративни мекотели, държани постоянно в аквариуми.Член 2Дефиниции1. За целите на настоящото решение се прилагат дефинициите, съдържащи се в член 2 от Директиви 91/67/ЕИО и 95/70/ЕО.2. Прилагат се също и следните дефиниции:а) "одобрен център за внос" означава всяко предприятие, център за транспортиране или пречистващ център в Общността, одобрени в съответствие с Директиви 91/492/ЕИО или 91/493/ЕИО, където са взети специални мерки за биологична сигурност, одобрени от компетентния орган на съответната държава-членка, за допълнително преработване на внесените живи мекотели;б) "крайбрежна зона" означава зона, която е част от брега на река, море или устие:i) с точно определени географски граници, която включва еднородна хидроложка система; илиii) разположена между точките на вливане на две реки; илиiii) има една или повече ферми и всички те са заобиколени от буферни зони и от двете страни на фермата или фермите;в) "разрешена ферма" означава крайбрежна ферма или ферма във вътрешността на страната, в която водата се доставя чрез изкуствено изградена водопроводна мрежа, гарантираща пълното премахване на патогените, посочени в приложение Г към Директива 95/70/ЕО;г) "допълнително преработване" означава подготовка и обработване преди консумация от човека, чрез прилагане на мерки и методи, при които се произвежда отпадък или странични животински продукти, които могат да представляват опасност от разпространяване на болести, включително: полагане на живи мекотели във вода, за да се позволи възстановяването им по време на транспортирането или след това (потапяне), сортиране, почистване, рафиниране, размразяване и действия, засягащи анатомичната цялост, например обелване;д) "незабавна консумация от човека" означава, че мекотелите, внесени с цел консумация от човека, не претърпяват никакво допълнително преработване в рамките на Общността, преди да бъдат пуснати в продажба за консумация от човека;е) "мекотели" означава водни организми, спадащи към Phylum Mollusca, класове Bivalva (двучерупчести) и Gastropoda (коремоноги); произхождащи от ферма, включително всяко предприятие, естествено напластяване, от което са събрани, или изобщо всяка географски определена единица, в която се развъждат мекотели или се държат с оглед пускането им на пазара;ж) "нежизнеспособни мекотели" означава мекотели, които повече не са в състояние да оцелеят като живи организми при връщането им в средата, от която са събрани, и включва продукти от мекотели, предназначени за незабавна консумация от човека или допълнително преработване преди консумация от човека;з) "повторно полагане" означава операция, при която живи мекотели се придвижват до одобрени морски райони или лагуни, или одобрени райони от устия на реки под контрола на компетентния орган за времето, необходимо за премахване на замърсяване, както се определя в Директива 91/492/ЕИО, но не включва специфични дейности по прехвърлянето на мекотели до по-подходящи райони за по-нататъшния им растеж и подобряване, тъй като това се счита за селскостопанска дейност;и) "територия" означава или цяла страна, крайбрежна зона, разрешена ферма, селскостопански район или естествено напластяване, одобрени от централния компетентен орган на съответната трета страна за извършване на износ за Общността.Член 3Условия за внос на живи мекотели, техни яйца и гамети, предназначени за по-нататъшен растеж, подобряване или повторно полагане във води на Европейската общност1. Държавите-членки разрешават вноса на техните територии на живи мекотели, техни яйца и гамети за по-нататъшния им растеж или подобряване само ако:а) мекотелите произхождат или са събрани от територия, посочена в списъка в приложение I;б) пратката отговаря на гаранциите, включително тези за опаковане и етикетиране, и на съответните специфични допълнителни изисквания, както са посочени в здравния сертификат, съставен в съответствие с образеца в приложение II, вземайки под внимание обяснителните бележки в приложение III; ив) мекотелите са транспортирани при условия, които не застрашават здравния им статус.2. Държавите-членки гарантират, че внесените мекотели, техни яйца и гамети, предназначени за по-нататъшен растеж, подобряване, или повторно полагане във водите на Общността, се въвеждат само във ферми, регистрирани от компетентния орган в съответствие с член 3, параграф 1 от Директива 95/70/ЕО.3. Държавите-членки гарантират, че внесените мекотели, яйца и гамети се транспортират директно до фермата на предназначението, както се посочва в здравния сертификат.Член 4Условия, свързани с вноса на живи мекотели, предназначени за консумация от човекаДържавите-членки разрешават вноса на техните територии на живи мекотели, предназначени за незабавна консумация от човека или за допълнително преработване преди човешката консумация, само ако пратката:а) съответства на условията, посочени в член 3, параграф 1 и член 6 от настоящото решение; илиб) е изпратена директно до одобрения център за внос за допълнително преработване.Член 5Условия, отнасящи се до вноса на нежизнеспособни мекотели, предназначени за консумация от човекаДържавите-членки разрешават вноса в тях на нежизнеспособни мекотели за незабавна консумация от човека или за допълнително преработване преди консумация от човека само ако тези мекотели произхождат от трети страни и обекти, одобрени по член 9 от Директива 91/492/ЕИО и член 11 от Директива 91/493/ЕИО, и отговарят на изискванията за издаване на здравните сертификати, определени в посочените директиви.Член 6Издаване на сертификатиВ случая на живи мекотели, техни яйца и гамети, компетентният орган на граничния инспекционен пункт в държавата-членка, в която пристигат, попълва документа, посочен в приложението към Решение 92/527/ЕИО, с един от текстовете, който е уместен, посочени в приложение IV към настоящото решение.Член 7Предпазване на естествените води от замърсяване1. Държавите-членки гарантират, че внесените мекотели, предназначени за незабавна консумация от човека или допълнително преработване преди консумация от човека, не са въведени в естествените води на тяхната територия и че не ги замърсяват.2. Държавите-членки гарантират, че водата за пренасяне на внесените пратки не води до замърсяване на естествени води на тяхната територия.Член 8Одобряване на центрове за внос1. Компетентните органи на държавите-членки одобряват предприятие като одобрен център за внос, при условие че отговаря на минималните условия за опазване здравето на животните, съдържащи се в приложение V към настоящото решение.2. Компетентните органи на държавите-членки съставят списък на одобрени центрове за внос, на всеки от които се дава официален номер.3. Компетентният орган на всяка държава-членка съобщава на Комисията и останалите държави-членки списъка с одобрените центрове за внос и всяко негово последващо изменение.Член 9ОтмянаРешение 95/352/ЕО се отменя.Член 10ПреразглежданеПриложение I към настоящото решение следва да се преразгледа преди 1 май 2004 г.Член 11Дата на прилаганеНастоящото решение се прилага от 1 май 2004 г.Член 12Адресати на настоящото решение са държавите-членки.Съставено в Брюксел на 14 ноември 2003 година.За КомисиятаDavid ByrneЧлен на Комисията[1] ОВ L 46, 19.2.1991 г., стр. 1.[2] ОВ L 122, 16.5.2003 г., стр. 1.[3] ОВ L 332, 30.12.1995 г., стр. 33.[4] ОВ L 305, 7.11.2002 г., стр. 57.[5] ОВ L 204, 30.8.1995 г., стр. 13.[6] ОВ L 268, 24.9.1991 г., стр. 1.[7] ОВ L 268, 24.9.1991 г., стр. 15.[8] ОВ L 13, 16.1.1997 г., стр. 28.[9] ОВ L 18, 23.1.2003 г., стр. 11.--------------------------------------------------20031114ПРИЛОЖЕНИЕ I+++++ TIFF +++++--------------------------------------------------20031114ПРИЛОЖЕНИЕ II+++++ TIFF ++++++++++ TIFF ++++++++++ TIFF ++++++++++ TIFF +++++--------------------------------------------------20031114ПРИЛОЖЕНИЕ IIIОбяснителни бележки за издаването на сертификати и етикетиранетоа) Сертификатите се издават от компетентните органи на страната износителка въз основа на съответния образец, посочен в приложение II към настоящото решение, вземайки под внимание за какво ще се използват мекотелите след пристигането в ЕО.б) Отчитайки статуса на крайния пункт на доставката в държавата-членка на ЕО по отношение на Bonamia ostreae и Marteilia refringens, съответните специални допълнителни изисквания следва да се включат и попълнят в сертификата.в) Оригиналът на всеки сертификат се състои от една страница, изписана двустранно, или, когато е необходимо повече от една страница, той следва да е във формат, в който всички страници образуват неразделно цяло и са неделими.На горната дясна страна на всяка страница следва бъде изписана думата "оригинал" и да се съдържа специален код, издаден от компетентния орган. Всички страници на сертификата следва да бъдат номерирани — (страница номер) от (общ брой страници).г) Оригиналът на сертификата и етикетите, посочени в образеца, се издават най-малко на един официален език на държавата-членка на ЕО, в която се извършва инспекция на граничния пункт, и на езика на приемащата държава-членка на ЕО. При необходимост тези държави-членки могат да разрешат и други езици, при което текстът се придружава от официален превод.д) Оригиналът на сертификата следва да се попълни в деня на натоварване на пратката за износ в Европейската общност, да има официален печат и да бъде подписан от официален инспектор, посочен от компетентния орган. При извършване на горното компетентният орган на страната износителка гарантира, че са следвани принципи на издаване на сертификати, равностойни на тези, посочени в Директива 96/93/ЕО на Съвета.Печатът, освен ако не е релефен, и подписът са с различен цвят от цвета на печатния текст.е) Ако с цел разпознаване на елементите в пратката към сертификата се приложат допълнителни страници, те следва да се считат за част от оригинала и всяка страница се подписва и подпечатва от сертифициращия официален инспектор.ж) Оригиналът на сертификата придружава пратката до граничния инспекционен пункт на ЕО.з) Сертификатът е валиден за срок от 10 дни от датата на издаването му. В случай на транспортиране с кораб срокът на валидност се удължава с времето, през което трае пътуването по море.и) Мекотелите, техните яйца и гамети не се транспортират заедно с други мекотели, яйца или гамети, които или не са предназначени за Европейската общност, или са с по-лош здравен статус. Освен това те не следва да се транспортират при условия, които променят здравния им статус.й) Възможното присъствие на патогенни микроорганизми във водата е важен фактор при отчитане на здравния статус на мекотелите. Следователно подписващият служител следва да вземе под внимание следното:"Място на произход" е местоположението на фермата или естественото напластяване на улова, където мекотелите са били развъждани и са достигнали търговска големина, подходяща за пратката, обхваната от настоящия сертификат."Място на добив" е последното място, където мекотелите са били в контакт с природни води в страната износителка, като например пречистващи центрове, или междинни (временни) места за съхраняване, където мекотелите се държат, преди да бъдат изнесени за Общността.--------------------------------------------------20031114ПРИЛОЖЕНИЕ IVДекларации във връзка с живи мекотели, техни яйца и гамети, предназначени за по-нататъшен растеж и подобряване, повторно полагане във вода или за консумация от човека в Европейската общност, които се издават от компетентния орган на граничния инспекционен пункт за попълване на документа, посочен в приложението към Решение 92/527/ЕИОКомпетентният орган на граничния инспекционен пункт в приемащата държава-членка попълва документа, посочен в приложението към Решение 92/527/ЕИО с една от следните декларации, когато е необходимо:Декларации:или:„(Живи мекотели [1] (и) [1] (яйца) [1] (и) [1] (гамети) [1], сертифицирани за по-нататъшен растеж, подобряване или повторно полагане в крайбрежни зони и ферми в Европейската общност, с изключение на онези с одобрена от Общността програма или статус по отношение на Bonamia ostreae и Marteilia refringens;или:„(Живи мекотели [1] (и) [1] (яйца) [1] (и) [1] (гамети) [1], серифицирани за по-нататъшен растеж, подобряване или повторно полагане в крайбрежни зони и ферми в Европейската общност, включително и тези, които имат одобрена от Общността програма или статус по отношение на (Bonamia ostreae) [1] (и) [1] (Marteilia refringens) [1];или:"Живи мекотели, сертифицирани за износ в Европейската общност [1] (включително в зони с одобрени от Общността статус или програма по отношение на (Bonamia ostreae) [1] (и) [1] (Marteilia refringens) [1], (за незабавна консумация от човека) [1], (за допълнително обработване в одобрени центрове за внос преди консумацията от човека) [1]."[1] Ненужното се зачерква.--------------------------------------------------20031114ПРИЛОЖЕНИЕ VМИНИМАЛНИ ВЕТЕРИНАРНО-САНИТАРНИ ИЗИСКВАНИЯ ЗА ПРИЕМАНЕ НА "ОДОБРЕНИ ЦЕНТРОВЕ ЗА ВНОС"А. Общи разпоредби1. Държавите-членки одобряват центрове и обекти като центрове за внос за допълнително преработване на внесени мекотели само ако в съответния център за внос са избегнати условия, при които съществува опасност от заразяване на мекотели във води в Общността с патогенни микроорганизми, способни да причиняват значителна неестествена смъртност при мекотелите чрез изхвърляне или внасяне на други отпадъчни вещества, или по други начини.2. На обекти, утвърдени като "одобрени центрове за внос", не се разрешава да придвижват живи мекотели извън тях.3. Прилагат се минималните здравни условия за животни, така както са посочени в част Б на настоящото приложение, в допълнение към здравните разпоредби за общественото здраве, постановени в Директива 91/492/ЕИО за всички центрове и обекти, включително центровете за транспортиране и пречистващите центрове, а така също и здравните правила, определени в законодателството на Общността във връзка със странични животински продукти, които не са предназначени за консумация от човека.Б. Разпоредби за управление1. Одобрените центрове за внос трябва да бъдат под контрола и отговорността на компетентния орган.2. Одобрените центрове за внос трябва да разполагат с ефективна система за борба с болестите и мониторинг; при прилагане на Директива 95/70/ЕО компетентният орган проучва случаите на съмнение за болести и смъртност; провежда се необходимият анализ и третиране при консултации с компетентния орган и под негов контрол, като се звемат под внимание изискванията на член 3, параграф 1, буква а) от Директива 91/67/ЕИО.3. Одобрените центрове за внос трябва да прилагат система на управление, одобрена от компетентния орган, включително да извършват рутинни действия по поддържане на хигиена и освобождаване от отпадъци във връзка с контейнерите за транспортиране, инсталациите и съоръженията. Следва да се спазват насоките, установени за дезинфекция на фермите за мекотели в Международния зоосанитарен код на МБЕ, шесто издание от 2003 г., приложение 5.2.2. Използваните за целта дезинфектиращи средства трябва да бъдат одобрени от компетентния орган и трябва да е налице подходящо оборудване за почистване и дезинфекция. Изхвърлянето на странични животински продукти и други отпадъчни материали, включително мъртви мекотели и техни продукти, следва да се извършва в съответствие с Регламент (ЕО) № 1774/2002. Системата на управление на одобрения център за внос следва да осигурява условия, при които да се избягват опасности от заразяване на мекотелите с патогенни микроорганизми във водите на Общността, способни да повлияят значително на запасите от мекотели, и по-специално болестите, посочени в приложение Г към Директива 95/70/ЕО.4. Одобрените центрове за внос трябва да поддържат архив с постоянно актуализирана информация за наблюдавана неестествена смъртност и за всички живи мекотели, яйца и гамети, влизащи в центъра, и продуктите, които излизат от там, включително техния източник, доставчици и краен пункт на доставка.5. Одобрените центрове за внос трябва да се почистват и дезинфектират редовно в съответствие с програмата, описана в точка 3 по-горе.6. В одобрените центрове за внос могат да влизат само упълномощени лица, които трябва да носят защитно облекло, включително подходящи обувки.--------------------------------------------------


title: Решение на Съвета от 8 декември 2005 година за одобряване от името на Европейската общност на споразумението по Международната програма за опазване на делфините

text:
Важна правна забележка

|

32005D0938

Официален вестник n° L 348 , 30/12/2005 стр. 0026 - 0027

		Решение на Съветаот 8 декември 2005 годиназа одобряване от името на Европейската общност на споразумението по Международната програма за опазване на делфините(2005/938/ЕО)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност, и по-специално член 37, във връзка с член 300, параграф 2, първа алинея, първо изречение и член 300, параграф 3, първа алинея от него,като взе предвид предложението на Комисията,като взе предвид становището на Европейския парламент [1],като има предвид, че:(1) Общността е компетентна да приема мерки за опазване и управление на рибните ресурси и да влиза в споразумения с трети страни и международни организации.(2) Общността е договаряща страна по Конвенцията на ООН по морско право, която изисква от всички членове на международната общност да си сътрудничат за опазване и управление на живите морски ресурси.(3) Общността е договаряща страна по Споразумението относно изпълнението на разпоредбите на Конвенцията на ООН по морско право от 10 декември 1982 г., относно опазването и управлението на мигриращи рибни стада и далекомигриращи рибни стада.(4) През февруари 1998 г. 35-ата Междуправителствена среща по опазване на рибата тон и на делфините в Източен Тихи океан прие Споразумението относно Международната програма за опазване на делфините (наричано по-долу "Споразумението"). Споразумението бе подписано във Вашингтон на 21 май 1998 г. и влезе в сила на 15 февруари 1999 г.(5) Понастоящем има 15 договарящи страни по споразумението, а именно: Боливия, Колумбия, Коста Рика, Еквадор, Ел Салвадор, Гватемала, Хондурас, Мексико, Никарагуа, Панама, Перу, Испания, Съединени американски щати, Вануату и Венецуела.(6) Целите на Споразумението включват прогресивно намаляване на смъртността на делфини вследствие инциденти при риболов на риба тон с риболовни кораби в Източен Тихи океан до нива близо до нула, посредством установяване на годишни лимити и дългосрочна устойчивост на стадата от риба тон в зоната на Споразумението.(7) Общността разбира значението на Споразумението за защита на устойчив риболов като средство за гарантиране на екологично опазване на видовете, по-специално на делфините.(8) Рибарите от Общността ловуват в стадата от риба тон в зоната на Споразумението и е от интерес на Общността да играе ефективна роля в изпълнението на Споразумението.(9) Общността подписа [2] Споразумението и реши да го прилага временно [3] до завършване на необходимите процедури за официалното ѝ присъединяване към Интерамериканската комисия за тропическа риба тон (IАТТС).(10) Съгласно член ХIV от Споразумението, IАТТС трябва да има интегрална роля при координиране на изпълнението на Споразумението и много мерки за изпълнение ще се приемат в рамките на IАТТС.(11) Успоредно с това Кралство Испания беше оправомощено да се присъедини към Конвенцията за създаване на IАТТС на временно основание [4].(12) Кралство Испания се присъедини към IАТТС през юни 2003 г.(13) Официалното присъединяване на Общността към IАТТС ще стане при влизане в сила на Конвенцията за засилване на IАТТС, установена с Конвенцията от 1949 г. между Съединените американски щати и Република Коста Рика (Конвенцията от Антигуа), на която Общността е подписваща страна [5].(14) До влизане в сила на Конвенцията от Антигуа, ефективното участие на Общността в работата на IАТТС и следователно, във всички дейности и мерки, решени в изпълнение на Споразумението, се гарантира с членството на Кралство Испания в IАТТС от името на Общността.(15) Общността е поради това сега в състояние да одобри Споразумението и да поеме напълно своите задължения и отговорности както съгласно Споразумението, така и съгласно Конвенцията за създаване на IАТТС,РЕШИ:Член 1Споразумението относно Международната програма за опазване на делфините се одобрява от името на Европейската общност.Текстът на Споразумението се прилага към настоящото решение.Член 2Упълномощава се председателят на Съвета да определи лице/а с пълномощие за депозиране на документа за одобрение при правителството на Съединените американски щати като депозитар на Споразумението в съгласие с член ХХХII от него.Съставено в Брюксел на 8 декември 2005 година.За СъветаПредседателJ. Hutton[1] Становище от 9 юни 2005 г. (все още непубликувано в Официален вестник).[2] ОВ L 132, 27.5.1999 г., стр. 1.[3] ОВ L 147, 12.6.1999 г., стр. 23.[4] ОВ L 155, 22.6.1999 г., стр. 37.[5] ОВ L 15, 19.1.2005 г., стр. 9.--------------------------------------------------